เงินบาทเปิด 29.72/76
ธนาคารกรุงเทพ รายงาน เงินบาทเปิด 29.72/76 คาดแข็งค่าจากเงินทุนสหรัฐฯ-ยุโรปไหลเข้าเอเชีย
26 ก.ค. 2554

ธนาคารกรุงเทพ รายงาน เงินบาทเปิด 29.72/76 คาดแข็งค่าจากเงินทุนสหรัฐฯ-ยุโรปไหลเข้าเอเชีย
นักบริหารเงินจากธนาคารกรุงเทพ เปิดเผยว่า เงินบาทเปิดตลาดเช้านี้อยู่ที่ระดับ 29.72/76 บาท/ดอลลาร์ แข็งค่าขึ้นเล็กน้อยจากช่วงเย็นวานนี้ที่ปิดตลาดที่ระดับ 29.74/76 บาท/ดอลลาร์
แนวโน้มเงินบาทในระหว่างวันคาดว่าจะเคลื่อนไหวในกรอบแคบ และในช่วงท้ายตลาดมีโอกาสแข็งค่าขึ้นต่อ จากปัจจัยหลักที่ขณะนี้สหรัฐอเมริกา ยังมีปัญหาเรื่องเพดานหนี้ ประกอบกับความกังวลต่อปัญหาหนี้สาธารณะในยุโรปยังคงมีอยู่ จึงทำให้เกิดการเคลื่อนย้ายเงินทุนเข้ามาในฝั่งเอเชียมากขึ้น
"สหรัฐฯ ก็มีปัญหาเพดานหนี้ ส่วนเงินสกุลหลักอย่างปอนด์และยูโรก็ยังไม่น่าเข้า เพราะปัญหาหนี้ยุโรปก็ยังไม่เคลียร์ว่าจะจบอย่างไร เงินจำนวนนี้ก็จะไหลเข้าเอเชีย ดูจากเมื่อวานสกุลเงินที่ได้รับอิทธิพลจากการไหลเข้าของเงินทุนมี 2 ตัวหลักคือ เยนกับฟรังส์" นักบริหารเงิน ระบุ
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 78.08/10 เยน/ดอลลาร์ ส่วนเงินยูโรอยู่ที่ระดับ 1.4387/4391 ดอลลาร์/ยูโร
นักบริหารเงิน คาดว่า วันนี้เงินบาทจะเคลื่อนไหวอยู่ในกรอบ 29.70-29.78 บาท/ดอลลาร์